**JAVNI POZIV**

SISAČKO-MOSLAVAČKOJ, OSJEČKO-BARANJSKOJ I ZADARSKOJ ŽUPANIJI I GRADOVIMA S PODRUČJA SISAČKO-MOSLAVAČKE,

OSJEČKO-BARANJSKE I ZADARSKE ŽUPANIJE ZA FINANCIJSKU POTPORU ZA OSNIVANJE I/ILI OPREMANJE CENTARA ZA MLADE U POSTOJEĆIM OBJEKTIMA/PROSTORIMA KOJI SU NAMIJENJENI PROVEDBI PROGRAMA CENTARA ZA MLADE U 2024. GODINI

**Sadržaj**

[1. RASPODJELA FINANCIJSKIH SREDSTAVA SREDIŠNJEG DRŽAVNOG UREDA ZA DEMOGRAFIJU I MLADE 2](#_Toc158574684)

[2. PRAVILA ZA PRIJAVU NA POZIV 3](#_Toc158574685)

[2.1. UVJETI PRIHVATLJIVOSTI 3](#_Toc158574686)

[2.1.1. Prihvatljivi prijavitelji 4](#_Toc158574687)

[2.1.2. Trajanje projekta 6](#_Toc158574688)

[2.1.3. Prihvatljivi objekti/prostori i aktivnosti 6](#_Toc158574689)

[2.1.4. Prihvatljivi troškovi 6](#_Toc158574690)

[2.2. POSTUPAK PODNOŠENJA PRIJAVE 8](#_Toc158574691)

[2.2.1. Obrazac prijave 8](#_Toc158574692)

[2.2.2. Postupak i rok podnošenja prijave 9](#_Toc158574693)

[2.2.3. Dodatne informacije 9](#_Toc158574694)

[2.3. ODABIR PRIJAVA I DODJELA FINANCIJSKE POTPORE 10](#_Toc158574695)

[2.4. OBAVIJESTI O ODABIRU PROJEKATA 11](#_Toc158574696)

[2.5. DOSTAVA DOKUMENTACIJE ZA ODABRANE PROJEKTE 11](#_Toc158574697)

[2.6. UVJETI ZA PROVEDBU PROJEKTA 11](#_Toc158574698)

[2.6.1. Ukupni iznos financiranja 11](#_Toc158574699)

[2.6.2. Propust u postizanju ciljeva 11](#_Toc158574700)

[2.6.3. Dopune i izmjene ugovora 11](#_Toc158574701)

[2.6.4. Provedbeni ugovori 11](#_Toc158574702)

[2.6.5. Nabava 11](#_Toc158574703)

[2.6.6. Dodatne informacije 12](#_Toc158574704)

[2.6.7. Izvješća 12](#_Toc158574705)

[2.6.8. Plaćanje 12](#_Toc158574706)

[2.6.9. Nadzor i kontrola 12](#_Toc158574707)

[3. POPIS PRIVITAKA 13](#_Toc158574708)

S ciljem osiguravanja mjesta za okupljanje mladih u lokalnoj zajednici, stvaranja dodatnih mogućnosti za mlade u ruralnim sredinama te osiguravanja infrastrukturnih i materijalnih kapaciteta za povećanje dostupnosti rada s mladima koji se provodi u centrima za mlade, temeljem Provedbenog programa Središnjeg državnog ureda za demografiju i mlade za razdoblje 2021.-2024. i Odluke o raspisivanju i provedbi Javnog poziva Sisačko-moslavačkoj, Osječko-baranjskoj i Zadarskoj županiji i gradovima s područja Sisačko-moslavačke, Osječko-baranjske i Zadarske županije za financijsku potporu za osnivanje i/ili opremanje centara za mlade u postojećim objektima/prostorima koji su namijenjeni provedbi programa centara za mlade u 2024. godini (KLASA: 001-01/24-01/5, URBROJ: 519-02-1/3-24-1 od 15. veljače 2024.) Središnji državni ured za demografiju i mlade (dalje: Središnji državni ured) objavljuje

**JAVNI POZIV**

**Sisačko-moslavačkoj, Osječko-baranjskoj i Zadarskoj županiji i gradovima s područja Sisačko-moslavačke, Osječko-baranjske i Zadarske županije za financijsku** **potporu za osnivanje i/ili opremanje centara za mlade u postojećim objektima/prostorima koji su namijenjeni provedbi programa centara za mlade u 2024. godini**

# **1. RASPODJELA FINANCIJSKIH SREDSTAVA SREDIŠNJEG DRŽAVNOG UREDA ZA DEMOGRAFIJU I MLADE**

Sredstva za provođenje Javnog poziva Sisačko-moslavačkoj, Osječko-baranjskoj i Zadarskoj županiji i gradovima s područja Sisačko-moslavačke, Osječko-baranjske i Zadarske županijeza financijsku potporu za osnivanje i/ili opremanje centara za mlade u postojećim objektima/prostorima koji su namijenjeni provedbi programa centara za mlade u 2024. godini (u nastavku teksta: Poziv) osigurana su u Državnom proračunu Republike Hrvatske za 2024. godinu (Narodne novine, broj 149/23 ), Aktivnost A558047 Politika za mlade.

**Centar za mlade je multifunkcionalan, javno dostupan prostor u kojem se provode raznovrsne kontinuirane i strukturirane usluge, programi i aktivnosti rada s mladima koje se temelje na potrebama mladih u lokalnoj zajednici.**

Ukupan iznos sredstava osiguran za provedbu Poziva iznosi **132.724,00 eura:**

* Za **Sisačko-moslavačku županiju** i gradove s područja Sisačko-moslavačke županije osiguran je ukupan iznos od **79.634,00 eura** za osnivanje i/ili opremanje najmanje dva (2) centra za mlade.
* Za **Osječko-baranjsku županiju** i gradove s područja Osječko-baranjske županije osiguran je ukupan iznos od **26.545,00 eura** za osnivanje i/ili opremanje jednog (1) centra za mlade.
* Za **Zadarsku županiju** i gradove s područja Zadarske županije osiguran je ukupan iznos od **26.545,00 eura** za osnivanje i/ili opremanje jednog (1) centra za mlade.

**Središnji državni ured zadržava pravo izmjene i preraspodjele osiguranih sredstava.**

Kako je za Sisačko-moslavačku županiju osiguran viši iznos sredstava u odnosu na Osječko-baranjsku i Zadarsku županiju, Središnji državni ured na području te Županije omogućuje osnivanje do tri centra za mlade, sukladno propisanom pravu izmjene i preraspodjele osiguranih sredstava.

* U postupku odabira, temeljem kriterija i u skladu s raspoloživim sredstvima Poziva, jednom prijavitelju s područja:
	+ **Sisačko-moslavačke županije** (u nastavku teksta: prijavitelj) može se odobriti najveći ukupni iznos do **39.817,00 eura s uključenim PDV-om,**
	+ **Osječko-baranjske i Zadarske županije** može se odobriti najveći ukupni iznos do **26.545,00 eura s uključenim PDV-om.**
* Neće se odobriti financiranje aktivnosti čija je ukupna vrijednost na jednom objektu/prostoru manja od **20.000,00 eura s uključenim PDV-om.**

# **2. PRAVILA ZA PRIJAVU NA POZIV**

* Prijavitelj podnosi prijavu na Poziv (u nastavku teksta: Prijava) za financijsku potporu za osnivanje i/ili opremanje centara za mlade u postojećim objektima/prostorima koji su namijenjeni provedbi programa centara za mlade u 2024. godini.
* Jedan prijavitelj podnosi jednu Prijavu u kojoj može tražiti financiranje prihvatljivih aktivnosti za jedan objekt/prostor centra za mlade kojemu je prijavitelj osnivač.
* Prijava koja se predlaže za financiranje dobiva naziv „Projekt ulaganja u objekt/prostor centra za mlade“ (u nastavku teksta: Projekt).
* Nakon što je donesena Odluka o raspodjeli financijskih sredstava odabranim Projektima, prijavitelj dobiva naziv „Korisnik”.

Korisnik je izravno odgovoran za pripremu dokumentacije i provedbu Projekta u cijelosti.

## **2.1. UVJETI PRIHVATLJIVOSTI**

Uvjeti prihvatljivosti odnose se na:

* Prijavitelja i partnerstvo
* Trajanje projekta
* Objekt/prostor i aktivnosti
* Troškove

### **2.1.1. Prihvatljivi prijavitelji**

**Prihvatljivi prijavitelji su:**

1. Gradovi s područja Sisačko-moslavačke, Osječko-baranjske i Zadarske županije, osnivači[[1]](#footnote-2) centra za mlade na području grada koji:
* osiguravaju prostor za provedbu usluga, programa i aktivnosti od minimalno 80 metara kvadratnih
* unutar centra za mlade i u suradnji sa Središnjim državnim uredom osiguravaju programe savjetovališta za mlade
* ostvaruju formalno partnerstvo ili suradnju s udrugom mladih i/ili za mlade koja djeluje na području grada prijavitelja i koja će provoditi programe centra za mlade
1. Sisačko-moslavačka, Osječko-baranjska i Zadarska županija osnivači1 centra za mlade na području županije koji:
* osiguravaju prostor za provedbu usluga, programa i aktivnosti od minimalno 80 metara kvadratnih
* unutar centra za mlade i u suradnji sa Središnjim državnim uredom osiguravaju programe savjetovališta za mlade
* ostvaruju formalno partnerstvo ili suradnju s jednim od gradova na području županije i udrugom mladih i/ili za mlade koja djeluje na području tog grada i koja će provoditi programe centra za mlade

**Prijavitelj će se smatrati neprihvatljivim** u slučajevima kada Središnji državni ured ima saznanja da je:

* zbog neispunjenja ugovorne obveze prema ranije sklopljenim ugovorima dužan vratiti sredstva dobivena od Središnjeg državnog ureda ili mu je naplaćeno jamstvo za izvršenje ugovornih obveza
* dostavio netočne informacije zatražene od Središnjeg državnog ureda
* pokušao doći do povjerljivih informacija ili pokušao utjecati na Povjerenstvo za procjenu i odabir projekata ili na službenike Središnjeg državnog ureda u postupku odabira

**Partneri**

* Za potrebe ovog Poziva, u slučaju **kada je prijavitelj grad[[2]](#footnote-3)**, obvezno je formalno partnerstvo ili suradnja s udrugom mladih i/ili za mlade koja djeluje na području grada prijavitelja i koja će provoditi programe centra za mlade.

**U slučaju kada je prijavitelj grad, županija u čijem je sastavu grad prijavitelj, nije prihvatljiva kao formalni partner u provedbi projekta, ako je i ta županija prijavila projekt u okviru ovoga Poziva.**

* Za potrebe ovog Poziva, u slučaju **kada je prijavitelj županija[[3]](#footnote-4)**, obvezno je formalno partnerstvo ili suradnja s jednim od gradova na području županije i udrugom mladih i/ili za mlade koja djeluje na području tog grada i koja će provoditi programe centra za mlade.

**U slučaju kada je prijavitelj županija, grad koji je u sastavu županije prijavitelja, nije prihvatljiv kao formalni partner u provedbi projekta, ako je i taj grad samostalno prijavio projekt u okviru ovog Poziva.**

Prijavitelj mora potpisati s partnerima **sporazum o partnerstvu** koji se sklapa i potpisuje nakon odobravanja financijske potpore te se daje na uvid ukoliko Središnji državni ured to zatraži.

Partneri nemaju pravo na financijska sredstva koja će se dodijeliti temeljem ovog Poziva.

**Udruge partneri moraju zadovoljiti sljedeće kriterije:**

* udruga je upisana u Registar neprofitnih organizacija i vodi transparentno financijsko poslovanje u skladu s propisima o računovodstvu neprofitnih organizacija
* pružaju usluge savjetovanja i informiranja, provode programe neformalnog obrazovanja koje vode stjecanju relevantnih znanja, vještina i stavova kod mladih (npr. treninzi na temu ljudskih prava, rješavanja sukoba, tečajevi stranih jezika, samoobrane, sigurnosti na internetu i slično)
* provode aktivnosti organizacije slobodnog vremena
* provode aktivnosti usmjerene podršci inicijativama mladih u zajednici
* provode aktivnosti usmjerene stjecanju vještina i znanja koja pridonose konkurentnosti mladih na tržištu rada
* ostvaruje suradnju s lokalnom samoupravom
* kontinuirano surađuju s mladima te udrugama mladih i za mlade u svrhu podizanja kvalitete života mladih na području djelovanja

Uz obvezne kriterije, udruge partneri mogu provoditi i dodatne programe:

* promoviraju Garanciju za mlade te pružaju usluge informiranja i savjetovanja vezano za provedbu Garancije za mlade
* promoviraju informacijski alat Europske komisije Youth Wiki kojim se na jednostavan i koherentan način prikupljaju podaci o nacionalnim politikama za mlade te pružaju uslugu informiranja o postojanju Youth Wiki-ja i potiču na njegovo korištenje
* provode aktivnosti usmjerene provedbi Dijaloga EU-a s mladima na lokalnoj razini

### **2.1.2. Trajanje projekta**

**Prihvatljivo razdoblje za provedbu aktivnosti je od 1. siječnja do 15. rujna 2024. godine.**

Ugovori s izvođačima radova/usluga i dobavljačima moraju biti ugovoreni u proračunskoj godini za koju su sredstva za financiranje Projekta odobrena.

Obzirom na mogućnost korištenja sredstava Središnjeg državnog ureda, sredstva se mogu koristiti samo u 2024. godini.

**Rok za dostavu Zahtjeva za isplatu sredstava Središnjeg državnog ureda je najkasnije 31. listopada 2024. godine**.

Korisnik je dužan Projekt završiti do roka za dostavu Završnog izvješća. Rok za dostavu Završnog izvješća definirat će se odredbama ugovora s Korisnikom.

Ukoliko Korisnik Završno izvješće ne dostavi u roku, Središnji državni ured će pokrenuti postupak za povratom sredstava.

### **Prihvatljivi objekti/prostori i aktivnosti**

**Prihvatljivi objekti/prostori** su objekti/prostori centara za mlade koje osnivaju prijavitelji na svom području te u kojima se provode prihvatljive aktivnosti u provedbenom razdoblju.

**Prihvatljive aktivnosti:**

* adaptacija, sanacija i/ili rekonstrukcija prostora
* opremanje objekata/prostora namještajem i opremom

**Neprihvatljive aktivnosti**

* izrada projektne dokumentacije
* izgradnja/nastavak izgradnje ili nadogradnja objekata/prostora
* otkup zemljišta
* aktivnost koja ugrožava okoliš i potiče odbijanje određenih društvenih ili etničkih skupina
* neprihvatljive su i sve aktivnosti koje su u suprotnosti s važećim zakonima i drugim propisima Republike Hrvatske

Svaki Projekt mora imati važeći akt nadležnog tijela kojim se dopušta izvođenje planiranih aktivnosti (građevinska dozvola ili odgovarajuća potvrda javnopravnog tijela).

### **2.1.4. Prihvatljivi troškovi**

Prilikom dodjele financijskih sredstava u obzir se mogu uzeti samo troškovi za koje se utvrdi da su prihvatljivi. Troškovi projekta iskazuju se u **Dodatku C – Proračun projekta** (u nastavku teksta: Proračun Projekta) koji predstavlja procjenu troškova i gornju granicu za prihvatljive troškove. Podaci navedeni u Proračunu Projekta trebaju odgovarati podacima navedenim u Prijavnom obrascu.

**Prihvatljivim se smatraju troškovi koji su:**

* neophodni za provođenje Projekta, odgovaraju uvjetima ugovora i u skladu su s principima dobrog financijskog upravljanja u odnosu na isplativost troškova
* nastali tijekom provedbe projekta od strane izvoditelja radova/usluga te dobavljača, na temelju sklopljenih važećih ugovora s Korisnikom i u skladu s tehničkom dokumentacijom i troškovnikom radova
* dostavljeni po situacijama/računima za stvarno izvedene radove/usluge ili nabavu

**Prihvatljivi troškovi su:**

* trošak izvođenja radova/usluga
* trošak nabave i ugradnje namještaja i opreme
* trošak PDV-a za koji prijavitelj nema mogućnost povrata

Prihvatljive troškove čine ukupni izravni troškovi koji nastaju provedbom prihvatljivih aktivnosti na Projektu i u skladu su s Proračunom Projekta.

Specifikacija prihvatljivih troškova treba biti detaljno popunjena odnosno predviđeni troškovi trebaju biti specificirani po vrstama: npr. radovi (betonski, zidarski itd.), usluge (nadzor, ugradnja itd.), vrsta opreme i namještaj itd.

**Specifikacija koja neće sadržavati razrađene prihvatljive troškove po vrstama smatrat će se nepotpunom.**

**Središnji državni ured u okviru svog udjela financira troškove nastale na Projektu najranije od 1. siječnja 2024. godine.**

Ukoliko se u procesu provjere Projekta iskaže potreba za provjerom iznosa troškova, Središnji državni ured može tražiti pojašnjenje te uvesti određena ograničenja. Moguće promjene Proračuna Projekta ne smiju voditi povećanju traženog iznosa financiranja od strane Središnjeg državnog ureda te je stoga u interesu prijavitelja prikazati stvaran izračun troškova.

**Neprihvatljivi troškovi su:**

* dugovi ili naknade za gubitke ili dugovanja
* dugovanja za kamate i rate odobrenih kredita
* kupnja zemljišta ili zgrade
* kupnja rabljene opreme i namještaja
* gubitci na tečajnim razlikama
* nadoknadiv PDV tj. porez na dodanu vrijednost za koji prijavitelj/korisnik ima pravo

Nakon potpisa ugovora o financiranju Korisnik dostavlja potpisanu i pečatom ovjerenu Izjavu o nepostojanju dvostrukog financiranja (obvezno koristeći Dodatak D - Izjava o nepostojanju dvostrukog financiranja) kojom odgovorna osoba Korisnika izjavljuje da aktivnosti uključene u Projekt i troškovi vezani uz iste ne podliježu dvostrukom financiranju iz drugih projekata, programa ili sustava financiranja iz javnih sredstava državnog proračuna i/ili proračuna Europske unije (u nastavku teksta: Drugi izvor).

Ukoliko u financiranju Projekta sudjeluje i Drugi izvor potrebno ga je navesti u **Dodatku B – Prijavni obrazac.**

Ukoliko je prijavitelj u Prijavnom obrascu naveo i Drugi izvor, Središnji državni ured će prihvatiti ukupni iznos Proračuna Projekta. Drugi izvor financiranja uzima se samo kao informacija na znanje.

## **POSTUPAK PODNOŠENJA PRIJAVE**

### **2.2.1. Obrazac prijave**

Prijavitelj mora koristiti obrasce priložene uz ove upute:

* **Dodatak A - Kontrolni obrazac,**
* **Dodatak B - Prijavni obrazac,**
* **Dodatak C - Proračun Projekta**,

te se držati formata obrazaca i u cijelosti ih popuniti, vlastoručno potpisati i ovjeriti pečatom (original).

Uz obvezne propisane obrasce, uz prijavu se obvezno dostavlja:

* dokumentacija kojom prijavitelj dokazuje vlasništvo nad objektom/prostorom u koji se ulaže ili da ima sporazum/ugovor o pravu korištenja **(preslika),**
* pisanu suglasnost vlasnika objekta/prostora (u slučaju kada prijavitelj nije vlasnik) na sve predviđene zahvate, a na kojoj suglasnosti je ovjeren potpis kod javnog bilježnika (**u izvorniku ili ovjerenoj preslici**),
* potpisanu i pečatiranu izjavu prijavitelja da će nakon što dobije obavijest o odabiru za dodjelu financijske potpore pokrenuti postupak osnivanja centra za mlade (ukoliko prijavitelj još nema osnovan centar za mlade) **(izvornik) i**
* Financijski plan i Program rada udruge (partnera) za 2024. godinu s razrađenim aktivnostima po kriterijima iz točke 2.1.1. kojima se dokazuje da će partneri u objektu/prostoru provoditi program centra za mlade **(preslika).**

Prijava treba biti popunjena na hrvat**s**kom jeziku i latiničnom pismu, jasno i detaljno, s ciljem sveobuhvatne procjene i vrednovanja.

Središnji državni ured će pojašnjenje zatražiti samo u slučajevima kad dostupne informacije nisu jasne i ne omogućuju Središnjem državnom uredu donošenje objektivnih odluka.

**2.2.2. Postupak i rok podnošenja prijave**

Poziv se vodi u modalitetu **otvorenog trajnog** Poziva.

Rok za podnošenje prijava ističe danom iscrpljenja raspoloživih financijskih sredstava.

Obavijest o obustavi i/ili zatvaranju Poziva zbog iscrpljenja raspoloživih financijskih sredstava Središnji državni ured će pravovremeno objaviti na mrežnim stranicama.

Prijava se šalje **isključivo putem pošte, preporučenom pošiljkom**, u zatvorenoj omotnici, koja na vanjskoj strani mora sadržavati puni naziv i adresu podnositelja prijave, obavezno uz naznaku:

**Središnji državni ured za demografiju i mlade**

**Trg Nevenke Topalušić 1, 10000 Zagreb**

**s naznakom: NE OTVARATI**

„Prijava na Javni poziv Sisačko-moslavačkoj, Osječko-baranjskoj i Zadarskoj županiji i gradovima s područja Sisačko-moslavačke, Osječko-baranjske i Zadarske županije

za financijsku potporu za osnivanje i/ili opremanje centara za mlade u postojećim objektima/prostorima koji su namijenjeni provedbi programa centara za mlade u 2024. godini“

Prijave će biti obrađene prema redoslijedu zaprimanja. Omotnica mora imati **jasno i čitljivo naznačeni datum i vrijeme (sat i minute)** slanja prijave.

Ukoliko zabilježeno vrijeme na omotnici nije jasno i čitljivo naznačeno ili nedostaje podatak o vremenu slanja, prijavitelj može u fazi postupka procjene prijave biti zatražen da osigura službeni dokaz s navedenim podatkom.

### **Dodatne informacije**

Za sva pitanja i informacije kontakt e-mail adresa u Središnjem državnom uredu za demografiju i mlade je: projekti-mladi@demografijaimladi.hr

Poziv s prilozima dostupan je na mrežnoj stranici Središnjeg državnog ureda: <https://demografijaimladi.gov.hr/javni-pozivi/5923> pod nazivom Javni poziv Sisačko-moslavačkoj, Osječko-baranjskoj i Zadarskoj županiji i gradovima s područja Sisačko-moslavačke, Osječko-baranjske i Zadarske županije za financijsku potporu za osnivanje i opremanje centara za mlade u postojećim objektima/prostorima koji su namijenjeni provedbi programa centara za mlade u 2024. godini.

## **ODABIR PRIJAVA I DODJELA FINANCIJSKE POTPORE**

Za provedbu postupka po ovom Pozivu nadležan je Središnji državni ured koji će obavljati provjeru administrativne usklađenosti i prihvatljivosti koja obuhvaća utvrđivanje kompletnosti prihvatljivosti prijava s obzirom na propisane uvjete Poziva.

Središnji državni ured zadržava pravo razmatranja prijava koje su pravodobno stigle i koje u cijelosti zadovoljavaju propisane uvjete Poziva.

U fazi administrativne provjere prijave se obrađuju po datumu zaprimanja, prema čemu se upućuju u daljnji postupak kvalitativne procjene i odabira prijava.

Središnji državni ured će osnovati Povjerenstvo za procjenu kvalitete i odabir prijava (dalje: Povjerenstvo) koje će raditi po Poslovniku Povjerenstva, a čije članove imenuje državna tajnica Središnjeg državnog ureda.

Procjena kvalitete prijave obavljat će se sukladno sljedećim kriterijima:

* prostor centra za mlade je/bit će javno dostupan svim mladima
* partneri će provoditi programe centra za mlade koji uključuju dodatne programe od interesa za mlade navedene u točki 2.1.1. Poziva
* planirane projektne aktivnosti (opremanje, adaptacija/sanacija/rekonstrukcija)
* razdoblje osnivanja centra za mlade (prije ili nakon objave Poziva)
* stručno iskustvo i kapacitet partnera za provođenje programa centara za mlade.

Na temelju provedenog postupka i prijedloga Povjerenstva sastavlja se Lista prijedloga za odabir prijavitelja za dodjelu financijske potpore, vodeći računa o raspoloživosti sredstava.

Temeljem Liste prijedloga bit će donesena Odluka o raspodjeli financijskih sredstava za osnivanje i opremanje centara za mlade (dalje u tekstu: Odluka o raspodjeli sredstava) koja će se objaviti na mrežnim stranicama Središnjeg državnog ureda.

Temeljem Odluke o raspodjeli sredstava, Središnji državni ured će s odabranim prijaviteljima sklopiti pojedinačne ugovore radi uređenja međusobnih prava, obveza i odgovornosti u 2024. godini. Iznos financijske potpore može biti jednak ili manji od traženih u prijavnom obrascu. Dinamika isplate odobrenih sredstava bit će određena ugovornim odredbama.

Odluka o raspodjeli financijskih sredstava donijet će se sukladno raspoloživim sredstvima Državnog proračuna za 2024. godinu. Odluka o raspodjeli financijskih sredstava donosit će se zasebno i/ili skupno za svaku prijavu po završetku postupka procjene svake pojedinačne prijave koja uspješno prođe sve prethodne faze postupka dodjele financijske potpore.

Ukoliko ukupan opravdani iznos zahtijevanih sredstava po prijavama bude veći od raspoloživih sredstava i/ili u slučaju izvanrednih okolnosti ili više sile koje onemogućavaju redovno obavljanje planiranih aktivnosti po Pozivu, Središnji državni ured će obustaviti i/ili zatvoriti Poziv te će obavijest o istom biti pravovremeno objavljena na mrežnim stranicama Središnjeg državnog ureda.

## **2.4. OBAVIJESTI O ODABIRU PROJEKATA**

Lista odabranih Projekata bit će objavljena na službenoj mrežnoj stranici Središnjeg državnog ureda: https://demografijaimladi.gov.hr/javni-pozivi/5923

Korisnici će biti obaviješteni o odabiru putem elektroničke pošte.

## **2.5. DOSTAVA DOKUMENTACIJE ZA ODABRANE PROJEKTE**

Sastavni dio ugovora je:

* + Bjanko zadužnica, ovjerena kod javnog bilježnika, kao jamstvo za dobro izvršenje ugovora i na iznos koji osigurava iznos financiranja uvećan za 5%
	+ Financijski plan projekta

Ovu dokumentaciju Korisnik je dužan dostaviti najkasnije uz zahtjev za isplatu sredstava.

## **2.6. UVJETI ZA PROVEDBU PROJEKTA**

### **2.6.1. Ukupni iznos financiranja**

Odobreni iznos financiranja navodi se u ugovoru i predstavlja najviši iznos kojim Središnji državni ured može financirati Projekt. Na temelju njega i provedenog postupka nabave Korisnik će izraditi Financijski plan projekta.

Konačni iznos financiranja utvrdit će se po dostavi posljednjeg Zahtjeva za isplatu sredstava.

### **2.6.2. Propust u postizanju ciljeva**

Ukoliko Korisnik ne provede Projekt u skladu s ugovorom, Središnji državni ured zadržava pravo obustave isplata i/ili raskida ugovora.

Ako Korisnik tijekom provedbe Projekta ne ispunjava uvjete iz ugovora, udjel Središnjeg državnog ureda može biti smanjen i/ili Središnji državni ured može zatražiti cjelokupni ili djelomični povrat već isplaćenih sredstava ili naplatu bjanko zadužnice.

### **2.6.3. Dopune i izmjene ugovora**

Sve dopune ili izmjene ugovora moraju se provesti kao pisani dodaci ugovoru.

### **2.6.4. Provedbeni ugovori**

Ukoliko provedba Projekta zahtijeva od Korisnika sklapanje ugovora o nabavi, postupak nabave mora se obaviti u skladu s važećim Zakonom o javnoj nabavi (Narodne novine, broj 120/16 i 114/22) i pravilima o transparentnosti i jednakom odnosu prema svim potencijalnim ugovarateljima, pri čemu se treba izbjegavati sukob interesa.

### **2.6.5. Nabava**

Korisnik je obvezan provesti postupak nabave u skladu s važećim zakonskim propisima iz područja javne nabave u trenutku pokretanja postupka nabave.

Nakon provedenog postupka nabave Korisnik dostavlja Središnjem državnom uredu potpisanu i pečatom ovjerenu Izjavu (obvezno koristeći **Dodatak E** – **Izjava o provedenom postupku javne nabave**) da su svi postupci nabave za Projekt provedeni u skladu s važećim zakonskim propisima iz područja javne nabave.

Ukoliko nadležna tijela utvrde nepravilnost u postupku nabave, Središnji državni ured će od Korisnika zatražiti povrat dobivenih sredstava, a ukoliko Korisnik ne udovolji tom zahtjevu, Središnji državni ured će aktivirati zadužnicu.

### **2.6.6. Dodatne informacije**

U svakome trenutku provedbe Projekta Središnji državni ured može zatražiti dodatne informacije od Korisnika. Također, Korisnik može zatražiti od Središnjeg državnog ureda dodatna pojašnjenja o provedbi Projekta.

### **2.6.7. Izvješća**

Sva izvješća moraju biti na hrvatskom jeziku i latiničnom pismu.

Uz Zahtjev za isplatu sredstava, pored ostale dokumentacije, Korisnik je obvezan dostaviti Periodično/Završno izvješće o provedbi projekta i Financijsko izvješće.

Po završetku Projekta Korisnik je obvezan dostaviti Završno izvješće o provedenom Projektu i pravdati prihvatljive troškove, u skladu sa uputama Središnjeg državnog ureda. Rok za dostavu Završnog izvješća definirat će se odredbama ugovora s Korisnikom.

### **2.6.8. Plaćanje**

Nakon što su ispunjeni uvjeti iz ugovora, Središnji državni ured obavlja plaćanje na račun Korisnika prema dostavljenom Zahtjevu za isplatu sredstava.

Uz Zahtjev za isplatu sredstava Korisnik je obavezan dostaviti dokumentaciju koja će biti propisana ugovorom.

### **2.6.9. Nadzor i kontrola**

Središnji državni ured vrši nadzor nad provedbom Projekta, a ako tako procijeni, može provoditi i „ad hoc“ provjere. Korisnik je obvezan provoditi detaljni nadzor te osigurati stručni nadzor, u skladu sa svim važećim zakonima i drugim propisima Republike Hrvatske.

Korisnik je dužan omogućiti predstavnicima Središnjeg državnog ureda uvid u svu dokumentaciju vezanu uz provođenje Projekta kao i kontrolu Projekta na terenu. Odgovornost za provedbu Projekta u cijelosti snosi Korisnik.

**3. POPIS PRIVITAKA**

Prilog 1. **Dodatak A** – Kontrolni obrazac

Prilog 2. **Dodatak B** – Prijavni obrazac

Prilog 3. **Dodatak C** – Proračun projekta

Prilog 4. **Dodatak D** – Izjava o nepostojanju dvostrukog financiranja

Prilog 5. **Dodatak E** – Izjava o provedenom postupku javne nabave

1. Osnivačima se smatraju prijavitelji koji već imaju osnovan centar za mlade ili ga tek planiraju osnovati na području grada odnosno županije. [↑](#footnote-ref-2)
2. Grad Zadar je prijavitelj 1. Zadarska županija je prijavitelj 2. U ovom slučaju, Zadarska županija nije prihvatljiv partner Gradu Zadru.

Grad Zadar je prijavitelj. Zadarska županija nije. U ovom slučaju, Zadarska županija je prihvatljiv partner Gradu Zadru. [↑](#footnote-ref-3)
3. Zadarska županija je prijavitelj 1. Grad Zadar je prijavitelj 2. u Ovom slučaju, Grad Zadar nije prihvatljiv partner Zadarskoj županiji, no prihvatljiv partner može joj biti neki drugi grad koji je u njenom sastavu.

Zadarska županija je prijavitelj. Grad Zadar nije. U ovom slučaju, Grad Zadar je prihvatljiv partner Zadarskoj županiji. [↑](#footnote-ref-4)